আমার চোখে অদৃশ্য হয়েও দৃশ্যমান তুমি।  তবুও বার বার খুঁযে ফিরি তোমাকেই আমি  আমার হৃদয় সিংহাসনে তুমি আসীন  ভালবাসা দিয়ে গড়া যে সিংহাসন,  সম্মান ও আনুগত্যের মুকুট পরিয়েছি তোমার মাথায়।  তুমি চিরচেনা হয়েও প্রতিনিয়ত এক বিস্ময়  তুমি চির নতুন আমার নতুন প্রত্যয়।    তোমাকে ভালবাসার নেই কোন  পরিসীমা  তাই তুমিই আমার ভালবাসার পূর্ণ স্বাধীনতা  এ এক অমোঘ প্রেম যাতে নেই বেদনার স্থান  বেদনায়ও আছে এক সুখ অফুরন্ত অম্লান।    আপনার চেয়ে তুমি আরও যে আপন  তোমার তরে উৎসর্গ এ জগত জীবন  ছেড়ে দিতে পারি পৃথিবীর সব অধিকার  যদি শুধু পাই তোমার অভিসার    তুমি বিনা সব সবই অঙ্গার।  সকল দুঃখের সান্ত্বনা তুমি আমার  পাশে থেকো বন্ধু চিরন্তন।  আমার অশ্রুর প্রতিটি ফোঁটায় তুমি    অধরের হাসিও চাই তোমার আলিংগন  তোমাকে ভালবেসেই ধন্য আমি, ধন্য এ জীবন  তুমিই আমার ভালবাসার সঠিক মূল্যায়ন।  তোমাকে ঘিরে পৃথিবী আমার  তোমার স্বজন সব তো আমার স্বজন  তোমার দুশমনই আমার দুশমন    শুধু তোমারই জন্য  হাজার মানুষের ভিড়েও আমি একা  আর শূণ্য প্রান্তর হয় লোকে লোকারণ্য  তুমি আমার একমাত্র ভরসা  যখন স্বপ্নকে ঘিরে ফেলে দুঃস্বপ্নের ঘন তমসা।    আকাশ, বাতাস, নদী পাহাড় সবাই বার বার চিৎকার করে বলে  তুমি আছো সদা, সর্বদাই আমার সাথে।  রাতের গহীন আঁধারও ডেকে বলে  তোমারই, শুধু তোমারই কথা।  তুমি থাকো অন্তরের  অন্তরালে  যেখানে আর কারো যেতে মানা।    যতই তোমাকে ভালবাসি শুধু মনে হয়  কেন আরো ভালবাসতে পারেনা এ হৃদয়?  যদি তোমাকে পাই তবে  নির্দ্বিধায় বলতে পারি জীবনে কিছুই নেই চাওয়ার  তুমিই শুরু তুমিই শেষ আমার।    আমার এ স্বপ্ন যেন বাস্তবে মিশে হয়ে যায় একাকার  যখন আমি নিঃসংগ একাকী তখন তুমি ছিলে  আবার যখন শূণ্যতায় ভরে যাবে এ ভুবন  শুধুই তুমি থাকবে চির অম্লান।    আমি তোমার ভালবাসার প্রার্থি হব সেদিনও  যেদিন আসবে আমার অন্তিম বিচার  মার্জনা করো আমার  যত অন্যায়  না হয় এটুকু ভেবেই...  আমি ছিলাম এবং আমি আছি শুধু তোমার ভালবাসার প্রত্যাশায়।